Gula Gøta - Kunning

**Heimurin**

Hugleiðing

Føroyar eru heimsins nalvi, men vit eru ikki einsamøll í heiminum. Við hesi gøtuni er ætlanin, at úlvarnir/títlingarnir fáa fatan av heiminum, at norðurlond eru til og at vit eru ein partur bæði av heimi og norðurlondum. Hetta kann gerast á ymiskan hátt, við vitan og sangum, kendum fólki og kenningum á støðunum. Fyri norðurlond hava fløggini serligan týdning, tí tey hava krossmerkið til felags.

Gøtan

|  |  |
| --- | --- |
| **Úlvurin/títlingurin skal** | **Útdýping** |
| Kenna teir ymisku heimspartarnar | Út frá einum heimskorti verður greitt úlvunum/títlingunum frá, hvørjir heimspartarnir  eru. Prátið um, hvørjum heimspørtum tit hava ferðast í. Liðið kann t.d. fáa 'vitjan' úr øllum heimspørtunum, ein persónur, djór ella annað eyðkent úr einstaka heimspartinum. |
| Kenna fløggini hjá norðurlondunum | Til ber at lita øll fløggini við røttum litum, men ofta hava fløggini føst mát, t.d. hevur Merkið 6-1-2-1-12-6-1-2-1-6. |
| Læra sangir úr ymiskum londum | Sí dømini niðanfyri.  GG! Í lilla gøtu í gula varða skulu úlvarnir/títlingarnir læra ein altjóða skótasang. Her ber tí til at taka ein vanligan sang. |

Hugskot til fundir

Kenna teir ymisku heimspartarnar:

1. Spælið RISK fyri at læra heimspartarnar.
2. Til ber at finna egnaðar spurningar til spurnarkapping í fleiri borðspølum, eitt nú Trivial Persuit (barnaútgáva) ella Jeopardy junior.

Kenna fløggini hjá norðurlondunum:

1. At læra norðurlendsku fløggini kann verða gjørt sum ein kapping. Á hvørjum posti er eitt flagg og trý uppskot um, hvat land talan er um. Fyri hvørt svar stendur ymiskt, hvar næsti postur er. Hava tey valt skeivt land, liggja boð á næsta posti, at tað er skeivt og tey mugu aftur til fyrra postin og royna annað av hinum svarunum.
2. Til ber at tekna ella perla fløggini patrúljuvís, soleiðis at hvør patrúlja hevur tey ymsu fløggini.

Læra sangir úr ymiskum londum:

1. Dømi um sangir:
   1. Vem kan segla? (sí Skótan) <https://www.youtube.com/watch?v=EdqA9Y3ttD0>
   2. All night, all day (sí Skótan) <https://www.youtube.com/watch?v=lwO_pN0UnvQ>
   3. Gubben og gumman, de sad og drog (sí Skótan) <https://www.youtube.com/watch?v=v56i8VFdZLs>
   4. Omma Ludvíg - har versini eru á ymiskum málum <https://www.youtube.com/watch?v=-6a112KhHD4>
   5. Góðan morgun ketta mín - vers á ymiskum málum
   6. Sangirnir hjá Thorbjørn Egner úr ‘Djórini úr Valbakkaskóginum’, ‘Karius og Baktus’ og ‘Fólk og Dólgar í Kardamummubýnum’ eru vælegnaðir. Tekstirnir og nótar finnast aftast í bókunum.